CELEX: 32016D1344
Language: bg
Date: 2016-08-04 00:00:00
Title: Решение за изпълнение (ЕС) 2016/1344 на Комисията от 4 август 2016 година за разрешаване на пускането на пазара на органичен силиций (монометилсилантриол) като нова хранителна съставка съгласно Регламент (ЕО) № 258/97 на Европейския парламент и на Съвета (нотифицирано под номер С(2016) 4975)

6.8.2016   
            
            
               BG
            
            
               Официален вестник на Европейския съюз
            
            
               L 213/12
            
         РЕШЕНИЕ ЗА ИЗПЪЛНЕНИЕ (ЕС) 2016/1344 НА КОМИСИЯТА
   от 4 август 2016 година
   за разрешаване на пускането на пазара на органичен силиций (монометилсилантриол) като нова хранителна съставка съгласно Регламент (ЕО) № 258/97 на Европейския парламент и на Съвета
   
      
         (нотифицирано под номер С(2016) 4975)
      
   
   (само текстът на английски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
   като има предвид, че:
   
               (1)
            
            
               На 27 март 2013 г. дружеството LLR-G5 Ltd подаде заявление до компетентните органи в Ирландия за пускане на пазара на органичен силиций (монометилсилантриол) като нова хранителна съставка по смисъла на член 1, параграф 2, буква в) от Регламент (ЕО) № 258/97.
            
         
               (2)
            
            
               На 17 април 2013 г. компетентният ирландски орган за оценка на храните представи доклада си за първоначална оценка. В посочения доклад органът стигна до заключението, че е необходимо да се направи допълнителна оценка в съответствие с член 6, параграф 3 от Регламент (ЕО) № 258/97 относно новите храни.
            
         
               (3)
            
            
               На 26 април 2013 г. Комисията препрати доклада за първоначална оценка на останалите държави членки.
            
         
               (4)
            
            
               На 10 октомври 2013 г. Комисията се допита до Европейския орган за безопасност на храните (ЕОБХ) с искане ЕОБХ да направи допълнителна оценка на органичен силиций (монометилсилантриол) като нова хранителна съставка в съответствие с Регламент (ЕО) № 258/97.
            
         
               (5)
            
            
               В становището си от 9 март 2016 г. относно безопасността на органичен силиций (монометилсилантриол) като нова хранителна съставка, използвана като източник на силиций в хранителните добавки, и относно бионаличността на ортосилициева киселина от източника (2) ЕОБХ стигна до заключението, че при предложените условия на употреба използването на органичен силиций (монометилсилантриол) е безопасно.
            
         
               (6)
            
            
               Становището дава достатъчно основание да се приеме, че като нова хранителна съставка органичен силиций (монометилсилантриол) отговаря на критериите, определени в член 3, параграф 1 от Регламент (ЕО) № 258/97.
            
         
               (7)
            
            
               С Директива 2002/46/ЕО на Европейския парламент и на Съвета (3) се определят изискванията относно хранителните добавки. Употребата на органичен силиций (монометилсилантриол) следва да бъде разрешена, без да се засягат изискванията на посочения акт.
            
         
               (8)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Органичният силиций (монометилсилантриол), посочен в приложението към настоящото решение, може да се пуска на пазара в Съюза като нова хранителна съставка, която се използва в течни хранителни добавки, предназначени за възрастни, при препоръчана от производителя максимална доза 10,40 mg силиций дневно, без да се засягат специалните разпоредби на Директива 2002/46/ЕО.
   Член 2
   Органичният силиций (монометилсилантриолът), разрешен с настоящото решение, се обозначава върху етикета на храните, които го съдържат, като „органичен силиций (монометилсилантриол)“.
   Член 3
   Адресат на настоящото решение е LLR-G5 Ltd., Golden Mile Industrial Park, Breaffy Road, Castlebar, Co. Mayo, F23 VX58, Ирландия.
   
      Съставено в Брюксел на 4 август 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 43, 14.2.1997 г., стр. 1.
   
      (2)  EFSA Journal (Бюлетин на ЕОБХ), 2016; 14(4):4436.
   
      (3)  Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите членки по отношение на хранителните добавки (ОВ L 183, 12.7.2002 г., стр. 51).
   
      ПРИЛОЖЕНИЕ
      
         СПЕЦИФИКАЦИЯ НА ОРГАНИЧЕН СИЛИЦИЙ (МОНОМЕТИЛСИЛАНТРИОЛ)
      
      
         Идентичност на органичен силиций (монометилсилантриол)
      
      
                  Химично наименование
               
               
                  1-метилсилантриол
               
            
                  Химична формула
               
               
                  CH6O3Si
               
            
                  Молекулна маса
               
               
                  94,14 g/mol
               
            
                  CAS №
               
               
                  2445-53-6
               
            
         Препарат от органичен силиций (монометилсилантриол) (воден разтвор)
      
      
                  Параметри
               
               
                  Стойност на спецификацията
               
            
                  Киселинност (pH)
               
               
                  6,4—6,8
               
            
                  Силиций
               
               
                  100—150 mg Si/l
               
            
                  Олово
               
               
                  Не повече от 1 μg/l
               
            
                  Живак
               
               
                  Не повече от 1 μg/l
               
            
                  Кадмий
               
               
                  Не повече от 1 μg/l
               
            
                  Арсен
               
               
                  Не повече от 3 μg/l
               
            
                  Метанол
               
               
                  Не повече от 5 mg/kg (остатъчно присъствие)